Kommissionens direktiv 2004/57/EF

af 23. april 2004

om identificering af pyrotekniske artikler og visse former for ammunition i henhold til Rådets direktiv 93/15/EØF om harmonisering af bestemmelserne om markedsføring af og kontrol med eksplosivstoffer til civil brug

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug(1), særlig artikel 13, og

ud fra følgende betragtninger:

(1) Direktiv 93/15/EØF omhandler eksplosive materialer og genstande, der betragtes som sådanne i De Forenede Nationers henstillinger vedrørende transport af farligt gods (United Nations Recommendations on Transport of Dangerous Goods) og er opført i klasse 1 heri. Pyrotekniske artikler er imidlertid udtrykkeligt udelukket fra anvendelsesområdet for dette direktiv.

(2) Med henblik på at sikre en ensartet anvendelse af direktiv 93/15/EØF i hele Fællesskabet er det derfor nødvendigt ud fra de relevante henstillinger fra De Forenede Nationer at identificere de artikler, der skal betragtes som pyrotekniske.

(3) Visse artikler, der henhører under klasse 1 i De Forenede Nationers henstillinger, har dobbelt anvendelse, idet de kan anvendes enten som eksplosivstoffer eller som pyrotekniske artikler. Med henblik på en ensartet anvendelse af direktiv 93/15/EØF bør der derfor fastsættes bestemmelser om identificering af disse artikler ud fra deres væsentlige kendetegn som enten eksplosivstoffer eller pyrotekniske artikler.

(4) De i dette direktiv fastsatte bestemmelser er i overensstemmelse med udtalelsen fra det i henhold til artikel 13 i direktiv 93/15/EØF nedsatte udvalg -

UDSTEDT FØLGENDE DIREKTIV:

Artikel 1

Med henblik på gennemførelse af artikel 1, stk. 3, andet led og til dels tredje led, i direktiv 93/15/EØF indeholder bilag I til nærværende direktiv en liste over de artikler, der i henhold til de relevante henstillinger fra De Forenede Nationer betragtes som pyrotekniske artikler eller ammunition.

Artikel 2

Med henblik på gennemførelse af artikel 1, stk. 3, andet led, i direktiv 93/15/EØF, indeholder bilag II til nærværende direktiv en liste over de artikler, for hvilke det skal fastlægges, om de er pyrotekniske artikler eller eksplosivstoffer.

Artikel 3

1. Medlemsstaterne vedtager og offentliggør senest den 31.december 2004 de love og administrative bestemmelser, der er nødvendige for at efterkomme nærværende direktiv. De meddeler straks Kommissionen teksten til disse bestemmelser og en sammenligningstabel, som viser sammenhængen mellem de pågældende bestemmelser og nærværende direktiv.

De anvender disse bestemmelser fra den 31. januar 2005.

Når medlemsstaterne vedtager disse bestemmelser, skal de indeholde en henvisning til nærværende direktiv, eller de skal ved offentliggørelsen ledsages af en sådan henvisning. Medlemsstaterne fastlægger reglerne for denne henvisning.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af nærværende direktiv.

Artikel 4

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 23. april 2004.

På Kommissionens vegne

Erkki Liikanen

Medlem af Kommissionen

(1) EFT L 121 af 15.5.1993, s. 20.

BILAG I

Artikler, der i henhold til de relevante henstillinger fra De Forenede Nationer betragtes som pyrotekniske artikler eller ammunition

>TABELPOSITION>

>TABELPOSITION>

BILAG II

Artikler for hvilke det skal fastlægges, om de er pyrotekniske artikler eller eksplosivstoffer

>TABELPOSITION>

>TABELPOSITION>